
finanţe şi bănci

Nr. 334

AVIZ

asupra propunerii legislative pentru modificarea şi completarea Legii nr. 35/1994 privind timbrul literar, cinematografic, teatral, muzical şi al artelor
Cu adresa nr. 152 din 17 iunie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr. 35/1994 privind timbrul literar, cinematografic, teatral, muzical şi al artelor.
In urma examinării, în şedinţa din data de 03 iulie 2002, Comisia, cu unanimitate de voturi, a hotărât respingerea din următoarele considerente:

Scopul principal al Legii nr. 35/1994 este de sprijinire a uniunilor şi asociaţiilor de creatori, aşa cum reiese şi din art. 2 alin. (1), potrivit căruia sumele încasate, reprezentând valoarea timbrului, se vor vira lunar de unităţile care le încasează, în conturile organizaţiilor de creatori.

Potrivit art. 2 alin. (4) lit. a) din Legea nr. 35/1994, una din condiţiile pentru care trebuie să le îndeplinească organizaţiile de creatori pentru a putea beneficia de sumele rezultate din aplicarea timbrelor, este aceea că “cel puţin 90% din numărul membrilor acestora trebuie să fie titulari de drepturi de autori sau titulari de drepturi conexe dreptului de autor ori persoane care, prin profesiunea lor, participă nemijlocit la crearea operei din domeniul pentru care se colectează timbrul”.

Raportând aceste dispoziţii legale la art. 94 din Legea nr. 8/1996 constatăm că “sunt recunoscuţi şi protejaţi ca titulari de drepturi conexe dreptului de autor artiştii interpreţi sau executanţi, pentru propriile interpretări sau execuţii, producătorii de înregistrări  sonore, pentru propriile înregistrări, şi organismele de radiodifuziune şi televiziune, pentru propriile emisiuni.”

Din interpretarea sistematică a acestor dispoziţii legale, rezultă fără echivoc că producătorii de înregistrări sonore sunt, în condiţiile legii, titulari de drepturi conexe dreptului de autor. În situaţia în care producătorii se constituie în organizaţii de creatori şi îndeplinesc condiţiile prevăzute de Legea nr. 35/1994 ei devin beneficiari ai sumelor rezultate din aplicarea timbrelor.

În aceste condiţii, adoptarea unei noi reglementări în materie ar constitui un paralelism legislativ, care contravine Legii nr. 24/2000 privind normele de tehnică legislativă pentru elaborarea actelor normative.

Atât Ministerul Culturii şi Cultelor, cât şi Oficiul Român pentru Drepturile de Autor, apreciază ca fiind suficient actualul cadru legislativ în vigoare, motiv pentru care nu sunt pentru adoptarea iniţiativei legislative promovate.

PREŞEDINTE,

SECRETAR,

